Vico Sotto

Si **Victor Ma. Regis Nubla Sotto** (isinilang noong Hunyo 17, 1989), na mas kilala bilang **Vico Sotto** (bigkas: ), ay isang mambabatas mula sa Pilipinas na nagsilbi bilang ika-12 alkalde ng Pasig mula noong 2019. Dati siyang nagsilbi bilang kasapi ng Konseho ng Lungsod ng Pasig para sa unang distrito mula 2016 hanggang 2019.

Bilang kasapi ng mag-anak na Sotto, nag-aral siya ng agham pampulitika sa Pamantasang Ateneo de Manila, kung saan siya nagtapos noong 2011. Pumasok siya sa batasan noong 2016 nang tumakbo siya bilang isang independiyenteng kandidato para sa konsehal at nagwagi, at nagsilbi ng isang termino sa lokal na lehislatura.

Nakatanggap ng malaking pansin mula sa midya si Sotto noong 2019 nang talunin niya si Alkalde Bobby Eusebio sa halalang pampanguluhan ng lungsod, na nagwakas sa 27-taong pananatili ng pamilya Eusebio sa pagkaalkalde ng lungsod. Ipinangampanya niya ang isang progresibong plataporma na nakatuon sa paglaban sa korupsiyon at pagpapabuti ng mga serbisyong lokal. Ang panunungkulan ni Sotto bilang alkalde ay nakilala rin sa pagtugon ng kanyang pamahalaan sa pandemyang COVID-19 sa Kalakhang Maynila, na nakatanggap ng positibong pagtanggap mula sa midya.

Isa siya sa mga 12 taong ginawaran ng *International Anticorruption Champions Award* (Pandaigdigang Gawad Kampeon sa Kontra Korapsiyon) ng Amerikanong Departamento ng Estado para sa kaniyang mga pagsisikap na sagupain ang korapsiyon noong taong 2021.

## Maagang yugto ng buhay 
Isinilang si Sotto noong Hunyo 17, 1989 kina aktor-komedyante-host na si Vic Sotto at aktres na si Coney Reyes, mga kilalang personalidad na malapit na iniuugnay sa tanghaliang *variety show* na *Eat Bulaga!* Inaasahan ng publiko na madalas siyang lilitaw sa palabas, subalit pinili niyang manatiling hindi gaanong lantad sa publiko at nagpakita ng maagang interes sa pamahalaan sa edad na 10. Nag-aral siya ng preschool sa *Philippine Montessori Center* (o Sentrong Montessori ng Pilipinas) kasama ang magiging aktres na si Janine Gutierrez bilang kaklase. Nag-aral si Sotto sa *Brent International School* (o Pandaigdigang Paaralan ng Brent) para sa karamihan ng kanyang elementarya at sekundaryang edukasyon. Nagtapos siya sa Pamantasang Ateneo de Manila noong 2011 na may Batsilyer ng Sining sa Agham Pampulitika, at nakakuha ng Maestro ng Sining of Arts sa Pamamahalang Pampubliko mula sa Paaralang Ateneo ng Pamahalaan noong 2018.

Noong 2018, natanggap ni Sotto ang *YSEALI Professional Fellowship Award*. (Gantimpala sa Propesyonal na Kapwa-Iskolar ng YSEALI). Isinagawa niya ang kanyang residensiyang propesyonal sa Iowa Public Information Board (o Lupon ng Pampublikong Impormasyon ng Iowa) bilang bahagi ng *fellowship* o kapwa-iskolar. Bago pumasok sa politika, nagturo si Sotto ng agham panlipunan sa Pamantasang Arellano University sa loob ng isang semestre.

## Karerang pampolitika 
Si Sotto ay nahalal bilang kasapi ng Sangguniang Panlungsod ng Pasig noong 2016, at nagsilbi ng isang termino bago siya nanumpa bilang alkalde noong Hunyo 30, 2019.

Bilang isang independiyenteng konsehal, hinarap ni Sotto ang matinding pagtutol sa kanyang mga inisyatiba, kaya naging mahirap para sa kanya ang magpanukala ng mga batas. Itinuon niya ang kanyang pansin sa "*Pasig Transparency Mechanism Ordinance*" o "Ordinansa sa Mekanismo ng Transparensiya ng Pasig." na naglalayong gawing bukas sa publiko ang mga rekord ng pamahalaan, kabilang ang mga dokumentong pinansiyal at mga kontrata, kapag hinihingi ng mga karaniwang mamamayan.

## Mga sanggunian
Kategorya:Ipinanganak noong 1989
Kategorya:Mga politiko ng Pilipinas
Kategorya:Mga taga-Kalakhang Maynila